Per Ørum Jørgensen (KD), 2010-10-07:
Den aktuelle økonomiske situation er omdrejningspunktet i den aktuelle politiske debat.
Det er der ikke noget unaturligt i, da finanskrisen har haft konkrete konsekvenser både for den nationale økonomi og for den enkelte borgers hverdag.
Kristendemokraterne er klar til at tage økonomisk ansvar i forbindelse med det finanslovsforslag, som regeringen har lagt frem, på samme måde som vi faktisk også gjorde det i fattigfirserne, hvor vi var en del af Poul Schlüters regering.
Vi vil ikke være med til at smide regningen for finanskrisen i børneværelset.
Vi vil tage ansvar i en økonomisk situation, hvor der ikke er råd til økonomiske eksperimenter med 10, 12 eller 14 minutters ekstra arbejde, eller for den sags skyld overgang til en liberalistisk minimalstat.
Jeg læste forleden på Ritzau, at man i Grønland følte sig overset i statsministerens åbningstale.
Fru Helle Thorning-Schmidt kaldte i tv-duellen i går aftes statsministeren for udkantsfjendsk.
Så langt vil jeg ikke gå, og det er da også prisværdigt, at statsministeren i sommer sagde undskyld til os vestjyder, fordi regeringen har placeret et vestjysk supersygehus uden for Vestjylland.
Men det ville nu klæde statsministeren at følge den undskyldning op med konkret handling, for der er stadig borgere, der har op til 100 km til et sygehus.
Det føler vi Kristendemokrater er totalt uacceptabelt.
Som optakt til finanslovforhandlingerne var det et ønske fra vores side, at der blev etableret en motorvej på strækningen mellem Herning og Holstebro.
Det ønske har regeringen imødekommet i regeringens udkantsudspil – det vil jeg gerne kvittere for.
En forbedret infrastruktur skaber vækst og er med til at sikre, at virksomheder i højere grad kan fastholde og tiltrække kvalificeret arbejdskraft i landdistrikterne.
Det har Socialdemokraterne og SF ikke forstået, de har kaldt motorvejen for unødvendig.
Derfor klinger det også noget hult, når fru Helle Thorning-Schmidt kalder nogen for udkantsfjendsk.
I 1982 sagde Kristeligt Folkepartis miljøminister, Christian Christensen, følgende i forbindelse med en redegørelse om landsplanlægningen: Mennesket udfolder sig bedst i små enheder.
Det er derfor en central opgave at arbejde for en fortsat decentralisering.
Christian Christensen fortsætter: Landsbyerne indeholder kvaliteter i form af overskuelighed og mulighed for fællesskab og friluftsliv, som er værdifuldt, og som skal søges bevaret.
De små byer og landsbyerne må derfor sikres rimelige vilkår.
Jeg vil gerne gøre Christensens ord til mine i dag.
Kristendemokraterne har været optaget af at sikre vækst og udvikling i landdistrikterne i flere årtier.
Der, hvor jeg kommer fra, er der usikkerhed og bekymring for fremtiden – en bekymring for, hvad den stigende centralisering og liberalisering får af konsekvenser for landdistrikterne.
Det, vi går og taler om i landdistrikterne, er en frygt for, at vi mister det, der betyder noget for os i vores hverdag: vores skoler, vores indkøbsmuligheder, vores forenings- og kulturliv.
Vi bliver bekymret, når regeringens rejsehold i deres eftersyn af folkeskolen propper vores skoler i regneark og kommer frem til det facit, at alle skoler med under 600 elever skal lukkes.
I mange landsbyer er skolen omdrejningspunkt for både foreningsliv og kulturliv.
Det er der, vi går til banko, det er der, vi holder vores familiefester, og det er der, vi går til spejder eller idræt.
Hvordan beregner man den faktor i et koldt regneark?
Vi er bekymrede, når man skærer i tilskud og fradrag til friskolerne, til højskolerne og efterskolerne, så det kun bliver de rige, der kan træffe værdimæssige valg med hensyn til barnets skole.
Jeg mener, at staten bør understøtte muligheden for, at familierne i Danmark træffer et værdimæssigt eller fagligt valg på baggrund af, hvad der betyder noget for den enkelte familie.
Vi bliver bekymret, når borgere får op til 100 km til et sygehus.
Vi mener, at borgerne maksimalt bør have 30 minutter til et sygehus, og vi vil stille et forslag omkring dette her i
efteråret
Det har nemlig været Socialdemokraternes politik tidligere.
Vi ønsker, at der skabes liv og udvikling i landdistrikterne, og vi vil derfor også gerne kvittere for mange af de vækstinitiativer, som regeringen har lagt frem – dem støtter vi.
Kære statsminister, min landsby skal ikke proppes i et regneark.
Vi, der bor i landdistrikterne, vil ikke på støtten, men vi vil gerne have støtte til at få adgang til helt elementære velfærdsydelser som skoler og sygehuse på samme måde som borgerne i resten af landet.
Pas nu på, at trenden med supersygehuse og megaskoler ikke ødelægger det nære, det betydningsfulde og det, der giver livskvalitet for de borgere, der har valgt at bo uden for storbyerne.
Kristendemokraterne ser det enkelte menneske som værdifuldt.
Vi ønsker, at nærhed og omsorg ikke drukner i økonomi.
Vi tror på, at ansvar, stærke fællesskaber og tryghed er det grundlag, som vores velfærd skal bygge på.
Dette grundlag vil Kristendemokraterne skabe gennem en socialt og økonomisk ansvarlig politik.
Vi arbejder konkret på, at der skal nedsættes en værdikommission, der skal sætte fokus på vores fælles danske værdier og normer.
Vi ønsker flere hospicepladser og en forbedret lindrende pleje af mennesker, der lider af uhelbredelige sygdomme.
Vi vil gå konstruktivt ind i de forestående finanslovforhandlinger for at sikre, at finansloven for 2011 både bliver økonomisk og socialt ansvarlig.
Der er brug for, at Kristendemokraterne tager ansvar i forbindelse med finansloven.
Lige nu finder der et kapløb sted mellem borgerlige partier både i og uden for regeringen.
Der er kapløb om, hvem der kan fyre flest offentligt ansatte, hvem der hurtigst kan afskaffe efterlønnen, og hvem der kan give de størst mulige skattelettelser, herunder en sænkning af erhvervsskatterne, der jo primært kommer den finansielle sektor til gode.
Skattelettelser er et godt redskab, når der er råd til dem, men lige nu er der en situation, hvor de svageste risikerer at betale prisen, fordi satspuljen falder drastisk i 2011.
Jeg føler mig tryg ved, at statsministeren siger, at der ikke er råd til skattelettelser i den aktuelle økonomiske situation, og jeg håber på, at det bliver en gældende præmis i forbindelse med de forestående finanslovforhandlinger.
Jeg vil gerne sige det meget klart: Det er vigtigere for Kristendemokraterne at sikre de hjemløse tag over hovedet end at sikre skattelettelser til bankerne.
Der er brug for Kristendemokraterne i dansk politik.
Vi vil sikre, at der bliver plads til lidt mere medmenneskelighed, og vi vil sikre, at det er trygt og godt at bo overalt i Danmark.